Hermanus loop weer deur onder betogingsBetogers Woensdag in Hermanus. Foto: Marthunis J Barnard (MyWhaleCoast) Die polisie in die Wes-Kaap is Woensdag en Donderdag na Hermanus ontplooi waar daar weereens ŉ betoging oor behuisingskwessies opgevlam het. Sowat 3 000 gemeenskapslede van Zwelihle het Woensdag na die Overstrand-munisipaliteit opgeruk om ŉ memorandum oor behuising in die gebied te oorhandig. Lt.kol. Andrè Traut, provinsiale polisiewoordvoerder, het Donderdag aan Maroela Media bevestig die betogers het omstreeks 07:00 met die protesaksie begin. “Die groep het omstreeks 18:00 in kleiner groepe opgedeel en asblikke is onder meer aan die brand gesteek. Daar is ook by ŉ sakeonderneming ingebreek en dit is geplunder,” het Traut gesê. Volgens hom was die situasie teen 22:00 weer kalm toe die groepe verdaag het. Drie mans is tydens die voorval in hegtenis geneem op aanklag van openbare geweld. “ŉ Groep inwoners het vanoggend weer bymekaar gekom. Die polisie monitor die situasie en sal in die omgewing bly om wet en orde te handhaaf.” Hermanus se gemeenskapspolisiëringsforum (GPF) het gesê ŉ gedeelte van die Swartdam-pad moes Donderdagoggend vir verkeer gesluit word nadat versperrings en voorwerpe wat aan die brand gesteek is op die pad gegooi is. Paaie in die sakesentrum is ook met rommel versper. Die jongste betogings volg nadat inwoners van Zwelihle in Maart ook vir etlike dae lank gewelddadig betoog het. Dié betogings het ook verband gehou met ontevredenheid oor grond en behuising. ŉ Satellietpolisiestasie in die dorp is tydens die betogings aan die brand gesteek, drie polisievoertuie is beskadig en een beampte is beseer tydens skermutselings tussen die polisie en betogers wat glo grond onwettig wou beset. Die betogings is uiteindelik onder beheer gebring nadat Bonkikosi Madikizela, LUR vir menslike nedersettings in die Wes-Kaap, met verskeie belanghebbendes en die betogers vergader het. Madikizela se kantoor het bevestig dat daar Sondag om 14:00 weer ŉ openbare vergadering by die Zwelihle-sportterrein gehou gaan word om die kwessies met die gemeenskap te bespreek.